I et forsøg på at give gadens sexarbejdere tryggere arbejdsforhold har Sexarbejdernes Interesse Organisation (SIO) og Foreningen Minoritet taget en alternativ løsning i brug.

Tanken er ikke, at det skal være hyggeligt som et bordel. Det er et alternativ til gaden Michael Lodborg Olsen, Foreningen Minoritet

På Vesterbro har man nemlig indrettet en rullende sexklinik i en gammel ambulance, så de prostituerede ikke skal søge tilflugt i områdets opgange eller mellem parkerede biler for at udføre deres job.

- Jeg synes, det er en super god ide, fordi det er så usikker en branche, siger Annika Nielsen til TV 2 Lorry.

Hun har solgt sex i området, og hun har ofte følt sig utryg på gaden.

- Du ved ikke, hvornår du går med én, som gør noget ved dig. Om det er det sidste, du gør. Der er jo piger, der er forsvundet før. Så jeg tror, det vil være en rigtig god ide, uddyber hun.

Læs også Godt nyt til byens udsatte: Sociolancen ruller fortsat

Og Annika Nielsens bekymringer er ikke uberettigede.

En undersøgelse fra Socialforskningsinstituttet fastslår, at knapt halvdelen af gadens sexarbejdere har oplevet vold eller trusler om vold.

Det er blandt andet dét, som initiativtagerne håber at komme til livs med sexelancen.

- Vi har et par frivillige stående i nærheden, som man kan kontakte, hvis man har behov for hjælp. Det kan være, hvis man skal bruge en læge, eller hvis man føler sig tvunget ud i prostitution, fortæller Michael Lodborg Olsen fra Foreningen Minoritet til TV 2 Lorry.

Læs også Airbnb: Lejligheder bruges til prostitution

Sexelancen er indrettet med en stol, en stang og en briks, så der er lidt til enhver smag og kunstart.

Derudover er der glidecreme, håndsprit, bind, kondomer og lommetørklæder til pigerne, som har taget rigtig godt imod det nye tilbud.

Flere så dog gerne, at man kunne gøre vognen en anelse mere hyggelig.

Der er blandt andet ønsket en pude til knæene, fortæller Michael Lodborg Olsen.

- Man kan slukke lyset, så man nøjes med belysningen fra gadelamperne. Men tanken er ikke, at det skal være hyggeligt som et bordel. Det er et alternativ til gaden, siger han.

Sexelancen vil i første omgang stå parkeret på Indre Vesterbro hver torsdag og fredag mellem 16 og 19.

Foto: TV 2 Lorry